גדעון עבאס

גדעון (ג'דעאן) עבאס (נולד ב-21 בפברואר 1938) הוא קצין צה"ל דרוזי-ישראלי במילואים בדרגת אלוף-משנה. פיקד על חטיבה 406.

ביוגרפיה
עבאס נולד וגדל בפקיעין, בנם של נג'יב ותמימה. הוא היה מראשוני הצופים הדרוזים והדריך בתנועה. סיים את לימודי התיכון בראמה ואחר כך למד בסמינר למורים ביפו.

במאי 1960 התגייס לצה"ל, לאחר טירונות בבה"ד 4 שובץ ביחידה 299 בגוש באר שבע. יצא לקורס מ"כים ושירת בגדוד 17 (גדוד אריות הגולן) של חטיבת גולני, לאחר מכן עבר קורס סיירים וקורס קציני חי"ר. לאחר קורס קצינים שירת כמפקד יחידת הסיורים של יחידה 299. שימש מדריך, קצין הדרכה וסגן מפקד בסיס האימונים גבעת אולגה. ב-1967 מונה למפקד קורס מ"כים בבה"ד 4, ב-1968 מונה למפקד פלוגת סיור בערבה. ב-1969 מונה לקצין הדרכה בחטיבה 300 וב-1971 למפקד הסיירת הדרוזית בחצי האי סיני. ב-1973 מונה לקצין אג"ם של חטיבה 300. לאחר מכן פיקד על גדוד המילואים של החטיבה. פיקד על בא"פ אליקים של פיקוד הצפון. ב-1978 מונה לסגן מפקד עוצבת חירם. ב-1979 מונה לסגן מפקד חטיבה 422. בשנים 1982 עד 1985 פיקד על חטיבה 406. עבאס היה הדרוזי הראשון שסיים לימודים בהמכללה לפיקוד ולמטה ובקורס מח"טים.

עבאס למד מינהל ושיווק בטכניון. לאחר שחרורו מונה ב-1986 ליועצו לענייני המגזר הדרוזי והערבי של שר העבודה והרווחה משה קצב, הוא המשיך כיועץ במשרד במשך 18 שנים. לקראת הבחירות לכנסת השתים עשרה ב-1988 התמודד בבחירות המקדימות של מרכז הליכוד, אך לא נבחר לרשימה. כמו כן שימש דובר עמותת הקצינים הדרוזים.

קישורים חיצוניים
אל"ם במיל' גדעון עבאס

הערות שוליים

דרוזים ישראלים
פקיעין: אישים
בוגרי תנועת הצופים בישראל
אלופי-משנה בצה"ל
מפקדי בא"פ אליקים
מפקדי חטיבת הערבה
פעילי הליכוד
עובדי משרד הרווחה והעבודה
ישראלים שנולדו ב-1938